
J e g y z ő k ö n y v
Készült a Bácsalmás Város Önkormányzat Képviselő-testületének 2013. január 22-én, 14 órai  kezdettel, Bácsalmáson, a Polgármesteri Hivatal I. emeleti polgármesteri tárgyalóban megtartott rendkívüli ülésén. 

Jelen vannak:

Tóth Árpád alpolgármester, Bailo Amadou, dr. Bakó Mária Lujza, Bánfi Attila, Farkas Zoltán és Turcsányi Csaba képviselők (6);

Dr. Keresztury Monika jegyző és Hortyiné Lapostyán Katalin mb. gazdasági osztályvezető (2);  

Előre jelezte távolmaradását:   Németh Balázs polgármester, Nagy Gábor és dr. Tanács Róbert képviselők (3); 

Jegyzőkönyvvezető: Susárszki Ferencné testületi ügyintéző. 

Tóth Árpád alpolgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 6 képviselő jelen van (66,7 %). Tájékoztatásul elmondja, hogy Németh Balázs polgármester szabadságon van, ezért őt kérte fel az ülés levezetésére, Nagy Gábor és dr. Tanács Róbert egyéb elfoglaltsága miatt nem tud részt venni a mai ülésen.  Jegyzőkönyv-hitelesítőknek Bánfi Attila és Bailo Amadou képviselőket javasolja. 
A Képviselő-testület egyhangúlag (6 igen szavazattal) az alábbi határozatot hozza: 
1/2013. (I. 22.) Bácsalmás v. öh 
Jegyzőkönyv-hitelesítők kijelölése 




Határozat 
Bácsalmás Város Önkormányzat Képviselő-testülete Bánfi Attila és Bailo Amadou  képviselőket jelöli ki jegyzőkönyv-hitelesítőknek.  

A határozatról értesül: 

- kivonattal: 1. Németh Balázs polgármester 



2. Dr. Keresztury Monika jegyző 
Tóth Árpád alpolgármester az írásban kiküldött napirendi pontokat javasolja megtárgyalni. A javaslatát, hozzászólás hiányában, elfogadás céljából szavazásra bocsátja. 
A Képviselő-testület egyhangúlag (6 igen szavazattal) a következő határozatot hozza: 
2/2013. (I. 22.) Bácsalmás v. öh 

Napirend megállapítása 






Határozat 

I. Bácsalmás Város Önkormányzat Képviselő-testülete a 2013. január 22-i rendkívüli ülésén az alábbi napirendi pontokat tárgyalja meg: 
1. Bácsalmás Város Képviselő-testülete és Szervei Szervezeti és Működési Szabályzatáról szóló 13/2011. (IV. 27.) önkormányzati rendelet módosítása

2. Elvi döntés közös önkormányzati hivatal létrehozásáról
3. Bácsalmás, gr. Teleki u. 4-8. szám alatti ingatlanban kialakításra kerülő járási hivatal irodahasználatának módosítása

II. Zárt ülésen:

1. A VA-BO Kft. tulajdonát képező ingatlan értékesítése esetén az elővásárlási jogról való lemondás
2. A BESZ Kft. üzletrészének elővásárlási jogáról való lemondás 

Jelen határozat normatív határozat. 
A határozatról értesül: 

- kivonattal: 
1. Németh Balázs polgármester 


2. Dr. Keresztury Monika jegyző 
1. napirendi pont 

Bácsalmás Város Képviselő-testülete és Szervei Szervezeti és Működési Szabályzatáról szóló 13/2011. (IV.27.) önkormányzati rendelete módosítása
(A rendelettervezet írásban mellékelve.) 
Tóth Árpád alpolgármester tájékoztatásul elmondja, hogy a rendelettervezetet a Jogi és Ügyrendi Bizottság megtárgyalta és elfogadásra ajánlja. 

Farkas Zoltán képviselő érintettség miatt nem kíván szavazni. 

Tóth Árpád  alpolgármester szavazásra bocsátja a rendelettervezetet elfogadás céljából. 

A Képviselő-testület 5 igen szavazattal (1 fő érintettség miatt - Farkas Zoltán - nem szavazott)  az alábbi rendeletet alkotja: 
Bácsalmás Városi Önkormányzat Képviselő-testületének

1/2013. (I. 24.) önkormányzati rendelete

Bácsalmás Város Képviselő-testülete és Szervei 

Szervezeti és Működési Szabályzatáról szóló 13/2011. (IV.27.) önkormányzati rendelete módosításáról

Bácsalmás Városi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a Bácsalmás Város Képviselő-testülete és Szervei Szervezeti és Működési Szabályzatáról szóló 13/2011. (IV. 27.) rendeletét az alábbiak szerint módosítja:

1. §

Bácsalmás Város Képviselő-testülete és Szervei Szervezeti és Működési Szabályzatáról szóló 13/2011. (IV.27.) önkormányzati rendeletének  64. §-a helyébe a következő rendelkezés lép: 

„64. §

(1) A jegyzőre vonatkozó képesítési előírásokat és foglalkoztatási jogviszonyának alapvető szabályait a Magyarország helyi önkormányzatairól szóló 2011. évi CLXXXIX. törvény és a közszolgálati tisztviselőkről szóló 2011. évi CXCIX. törvény rendelkezik.

(2) A jegyző minden héten hétfőn 15-17 óráig fogadóórát tart a Polgármesteri Hivatal hivatalos helyiségében.

(3) A jegyzői és az aljegyzői tisztség egyidejű betöltetlensége, illetve tartós akadályoztatásuk esetére - legfeljebb hat hónap időtartamra – a Szociális, egészségügyi és családvédelmi osztályvezető gondoskodik a feladat ellátásáról.”

 2. §

(1) Ez a rendelet 2013. január 24. napján lép hatályba.

(2) E rendelet 2013. január 25-én hatályát veszti.

2. napirendi pont 

Elvi döntés közös önkormányzati hivatal létrehozása 

(A községek szándéknyilatkozata és a határozattervezet írásban mellékelve.)  
Tóth Árpád alpolgármester tájékoztatásul elmondja, hogy jogszabály erejénél fogva a 2000 lakosságszám alatti településen nem működhet önállóan Polgármesteri Hivatal, ezért csatlakozni szeretnének hozzánk a környező kistelepülések, de a jelenlegi finanszírozási forma miatt anyagilag nem érné meg Bácsalmásnak. A számítások szerint 3 település csatlakozásával létrehozandó közös hivatal létrehozása lenne a legoptimálisabb anyagi szempontból. Az írásban kapott csatlakozási szándékot Bácsszőlős, Csikéria és Mátételke községi önkormányzatok kezdeményezték. Ismeretei szerint Kunbaja és Tataháza még gondolkodik, de őket is biztosította a polgármester, ha megváltozik a jelenlegi finanszírozási forma, akkor nem zárkózik el ezen települések kezdeményezésétől. Lényeg, hogy a települések csatlakozásával járó finanszírozás és létszámkérdés ne legyen degresszív hatású Bácsalmás költségvetésére. Ismerteti az írásban megkapott határozati javaslatot, amelynek érdekében a polgármesternek haladéktalanul meg kell tennie a szükséges intézkedést.  

Bailo Amadou képviselő  felhívja a figyelmet a bizottsági javaslatokra, amelyek szerint nem foglaltak állást a csatlakozási szándékról. 

Tóth Árpád alpolgármester véleménye szerint a csatlakozás támogatása nem kérdés, mert így, vagy úgy be fog következni. Célszerűbb volna megelőzni a kormányhivatal intézkedését. A bizottsági javaslatokban szerepel, hogy az érintett önkormányzatok képviselő-testületei hozzanak határozatot e témában, majd az érintett képviselő-testületek együttes ülésen döntenek a végleges csatlakozásról. Egyelőre szándéknyilatkozatról lenne szó. 

Dr. Keresztury Monika jegyző pontosítaná az elhangzottakat, Bácsalmásnak az önálló hivatal lenne a legjobb megoldás, ugyanis, ha négy település hoz létre közös hivatalt, akkor csökken az állami támogatás, ugyanígy létszámkérdésben sem lenne előnyös a városnak. A tegnap elhangzottaknak a lényege az volt, hogy a kicsi települések fogjanak össze, ne vonják be a nagy önkormányzatokat a közös hivatalba, mert minél több település alkot közös hivatalt, annál nagyobb mértékű a degresszív hatás a finanszírozás jelenlegi formája szerint. Alpolgármester úr is hallotta Bánya Gábor országgyűlési képviselőtől azt, hogy a Kormány   célja, a kis települések összefogásával létrehozandó közös hivatal keretében ellátandó feladat. A tegnapi bizottsági üléseken azért született ez a döntés, mert a bizottságok szerettek volna több információt kapni, hiszen a döntéshez ismerni kellene, milyen következménnyel jár az, ha Bácsalmás befogad három települést. A szándéknyilatkozat is utal arra, hogy már készült számítási anyag, amelyet személy szerint meg szeretett volna kérni, de eddig nem kapott semmit. A bizottsági ülésen elhangzott az is, hogy egyelőre úgy látszik, hogy a közös hivatal létrehozása Bácsalmásra nézve anyagi előnyt nem jelentene, csak a többletmunka lenne garantálva a települések szociális és adóügyeinek intézésével,  de plusz finanszírozás nem fog megjelenni.  Jövő héten hétfőn lesz Mátételkén testületi ülés, amelyen ez a téma napirenden szerepel, és várható a döntéshozatal. 

Tóth Árpád alpolgármester köszöni a jegyző pontosítását, és elmondja, hogy a polgármesternél megvannak  a jegyző által említett adatok, de a sok javítás és pontosítás miatt abban a formában nem szerette volna kiadni.  A polgármester által levezetett adatok szerint támogatható a kezdeményezés a hiányolt adatok nélkül is. Szerinte módosítani fogják a finanszírozással kapcsolatos jogszabályt. 
Dr. Bakó Mária Lujza képviselő a három bizottság egybehangzó határozati javaslatát ajánlja elfogadásra, és majd a soros képviselő-testületi ülésen dönthetnek e témában. 

Bailo Amadou képviselő kijelenti, hogy amíg nem lát számítási anyagot, addig nem szavazza meg a közös hivatal létrehozását. 

Dr. Keresztury Monika jegyző elmondja, hogy a bizottságok határozati javaslatukban kérik a számítási anyagot. 

Tóth Árpád alpolgármester javasolja, hogy a három bizottsági javaslatot a létszám és  pénzügyi számítás ismeretével kiegészítve foglaljon állást a testület a közös hivatal létrehozásáról.

Dr. Keresztury Monika jegyző  felhívja a figyelmet, hogy a bizottsági javaslatokban a létszám és pénzügyi adatokon kívül  egyéb információt is kérnek a döntés meghozatalához. 

Farkas Zoltán képviselő javasolja, hogy a három bizottság egybehangzó javaslatába ne tegyenek bele módosítást, az eredeti állapotában javasolja szavazásra bocsátani. Ha az alpolgármesternek van módosító javaslata, akkor azt kell először megszavaztatni. 

Tóth Árpád alpolgármesternek problémát jelent, hogy a három bizottság javaslata az eredeti határozati javaslat 2. pontjára vonatkozik, miközben a 3. és 4. pontját is támogatni kellene, majd határidőt és felelőst is meg kellene nevezni. 

Dr. Keresztury Monika jegyző azonnali határidőt, és felelősként a polgármestert javasolja megnevezni. 

Tóth Árpád alpolgármester az idővel való gazdálkodás miatt tartaná célszerűnek a kiadott határozati javaslat 3. és 4. pontjára vonatkozóan is döntést hozni. Egyetért a bizottságok által hozott döntéssel, amelyet javasol kiegészíteni az eredeti határozati javaslat 3. és 4. pontjával. 

Farkas Zoltán képviselő nem ért egyet a javaslattal, mert a hiányzó adatok ismerete nélkül nem tudnak döntést hozni a csatlakozásról. Ismerteti a 3. pontban foglaltakat, amellyel ellentétes lenne a három  bizottság javaslata. Nem szeretne végrehajthatatlan határozatot hozni, ezért csak a szükséges információ birtokában javasol döntést hozni a napirendi pontban. 

Tóth Árpád alpolgármester ismételten elmondja, hogy az idő sürgeti őket a döntéshozatalban. 

Bailo Amadou képviselő attól tart, ha nem kellő információ ismeretében döntenek, akkor probléma lehet belőle, ezért szeretné látni a döntéshez szükséges adatokat. 

Farkas Zoltán képviselő ügyrendi javaslattal élve szünetet  javasol  elrendelni. 

Tóth Árpád alpolgármester egyetért a javaslattal, és szünetet rendel el. 

A Képviselő-testület 14 óra 40 perctől 15 óráig szünetet tart, ezt követően folytatja munkáját. 

Tóth Árpád alpolgármester a három bizottság egybehangzó határozati javaslatát elfogadásra ajánlja azzal, bízzák meg a polgármestert hogy a kért adatokra kapott  információt 2013. január 29-i terjessze a képviselő-testület elé.  

A Képviselő-testület egyhangúlag (6 igen szavazattal) a következő határozatot hozza: 
3/2013. (I. 22.) Bácsalmás v. öh 

Elvi döntés közös önkormányzati 

hivatal létrehozásáról 





Határozat 

1. Bácsalmás Város Önkormányzat Képviselő-testülete (továbbiakban: Képviselő-testület) úgy dönt, hogy Bácsszőlős, Csikéria és Mátételke  települések képviselő-testületeinek  a közös önkormányzati hivatalhoz való csatlakozási szándékáról  szóló testületi határozatainak birtokában,  és a beterjesztett határozattervezet 2.b)  pontjában jelzett feladat elvégzéséhez szükséges  információk, adatok   [„2.b) dolgozzák ki a közös hivatal feladataira, szervezetére, létszámára, költségvetésére, vagyonára, egyéb feltételeire vonatkozó javaslatot. Ebben részletezzék a közös hivatal felállításával kapcsolatos valamennyi lényeges körülményt, különös tekintettel az egyes önkormányzatokra háruló feladatokat, kötelezettségeket, a hivatal működésének finanszírozási és egyéb kérdéseit. Térjenek ki a munkajogi kérdések megoldásának lehetőségeire, illetve az azzal kapcsolatos plusz önkormányzati anyagi terhekre. (Megállapodás tervezete)”] ismeretében  foglal állást közös önkormányzati hivatal létrehozásáról. 

2. A Képviselő-testület megbízza a polgármestert, hogy 2013. január 29-ig terjessze a Képviselő-testület elé az 1. pontban megfogalmazott kérdésekre adott válaszokat. 

Határidő: azonnal 

Felelős : Németh Balázs polgármester 

A határozatról értesül: 

- kivonattal: 1. Németh Balázs polgármester 



2. Dr. Keresztury Monika jegyző 

Bailo Amadou 15 óra 02 perckor rövid időre elhagyja a helyiséget. 

3. napirendi pont 

Bácsalmás, gr. Teleki u. 4-8. szám alatti ingatlanban kialakításra kerülő Járási Hivatal irodahasználatának módosítása (ültetési terv módosítása)


(Írásban mellékelve.) 
Tóth Árpád alpolgármester ismerteti a határozati javaslatot – amelyet hozzászólás hiányában, elfogadás céljából – szavazásra bocsát. 

A Képviselő-testület egyhangúlag (5 igen szavazattal) az alábbiak szerint határoz: 
4/2013. (I. 22.) Bácsalmás v. öh 

Bácsalmás, gr. Teleki u. 4-8. szám alatti 

ingatlanban kialakításra kerülő Járási 

Hivatal irodahasználatának módosítása 

(ültetési terv módosítása)





Határozat 
1.
Bácsalmás Város Önkormányzatának Képviselő-testület (a továbbiakban: Képviselő-testület) úgy dönt, hogy a járási hivatalok kialakításához szükséges megállapodások megkötéséről szóló 258/2012. (X. 25.) Bácsalmás v. öh. határozatának ültetési tervre vonatkozó mellékletének módosításával elfogadja a jelen határozat 1. sz. mellékletét képező, a Bács-Kiskun Megyei Kormányhivatal megkeresésében vázolt, módosított ültetési tervet. 

2.
 Képviselő-testület úgy dönt, hogy a 258/2012. (X. 25.) Bácsalmás v. öh. határozat 1. pontjából törlésre kerül az alábbi szövegrész:

„és a 8/11 mellékletben szereplő telefonközpontot”


és a határozat 2.sz. mellékletét képező 8/11-es mellékletet eszerint fogadja el.


Határidő: azonnal

Felelős: Németh Balázs polgármester


Operatív felelős: Városi Orsolya vagyongazdálkodási ügyintéző

A határozatról értesül:


- kivonattal:
1. Németh Balázs polgármester




2. dr. Keresztury Monika jegyző




3. Hortyiné Lapostyán Katalin megbízott gazdasági 


     osztályvezető


- levélben:  1.Bács-Kiskun Megyei Kormányhivatal (6000 Kecskemét, Deák 


tér 3.)

A 4./2013. (II. 22.) Bácsalmás v. öh határozat melléklete jelen nyílt ülési jegyzőkönyv 1. és 2. melléklete. 
Bailo Amadou képviselő 15 óra 04 perckor visszatér a terembe. 
Tóth Árpád alpolgármester  bejelenti, hogy a további napirendi pontokat zárt ülésen tárgyalják meg, ezért a nyilvános ülést 15 óra 05 perckor berekeszti. 
K. m. f.

Németh Balázs polgármester 


távollétében 

Tóth Árpád





Dr. Keresztury Monika 
    
   alpolgármester 





      jegyző 

Bánfi Attila 






Bailo Amadou

képviselők, jegyzőkönyv-hitelesítők 
1. számú melléklet a Bácsalmás Város Önkormányzatának Képviselő-testülete 1/2013. számú, 2013. január 22-én megtartott nyílt ülésének jegyzőkönyvéhez

1. melléklet a 4/2013. (I. 22.) Bácsalmás v. öh határozathoz

2. számú melléklet a Bácsalmás Város Önkormányzatának Képviselő-testülete 1/2013. számú, 2013. január 22-én megtartott nyílt ülésének jegyzőkönyvéhez

2. melléklet a 4/2013. (I. 22.) Bácsalmás v. öh határozathoz 

